Politiet: - Sjansene for å finne overlevende er minimal
MMS/SMS: 2200 E-post: 2200@vg.no Tlf: 22 00 00 00 - Vi har avsluttet søket med helikopter for i dag, og nå skal vi legge en plan for morgendagen. Planen er å fly inn folk hvis rasfaren er minimal. Redningsmannskapene skal ut med søkestang og peilere, og prøve å finne de savnede. Pårørende er kontaktet. Sjansene for å finne overlevende er minimal, sier politiets innsatsleder Espen Bakk til VG i 17-tiden. Ifølge innsatslederen må politiet gå ut fra at alle de fire savnede mennene ligger i skredet. Lensmann Arnfinn Fuglevåg vedgår overfor NTB at håpet er svinnende. - Men det har ingen betydning for hvilke ressurser politiet setter inn i søket onsdag, understreker han. Operasjonssentralen i Nordmøre og Romsdal politidistrikt opplyser til VG tirsdag kveld at redningsmannskapene skal sendes opp til skredområdet i et Sea King-helikopter så snart det er dagslys onsdag morgen for gjøre en ny vurdering av forholdene og hvordan et søk best kan gjennomføres. Fire menn i 20- og 30-årene ble meldt savnet i Sunndalsfjella mandag ettermiddag. Kraftig vind og nedbør gjorde letingen vanskelig og søket ble innstilt da mørket falt på utpå kvelden. Tirsdag har ikke værforholdene blitt bedre. - Beslutningen som nå er tatt av politimesteren er at det ikke går inn bakkemannskaper i dag. Det blir heller ikke noe forsøk på å få helikopter inn. Været og skredforholdene er så ekstreme at de ikke tør å gå inn med helikopter. Redningsaksjonen er innstilt inntil videre, opplyser lennsmann Arnfinn Fuglevåg til VG klokken 16. - Vi håper på minusgrader utover natten, slik at snøen vil stabilisere seg og skredfaren bli mindre, utdyper han. VGs reportere på stedet forteller like før klokken 17 at politihelikopteret og Sea King-helikopteret har dratt bort, men at redningsmannskap og politi er igjen, og at pårørende har kommet til stedet. Fanget opp signaler Et Sea King redningshelikopter fanget tidligere tirsdag opp flere signaler fra skredsøkere i det aktuelle området. Politiet føler seg sikre på at signalene stammer fra de savnede. - Vi fløy over skredet for å se om det var mulig å gjøre noe. Vi hadde et lite håp om at vi kanskje kunne fly meg inn og eventuelt løfte meg opp dersom det skjedde noe. Men det var for dårlig sikt og for dårlige forhold, så det lot seg ikke gjøre, sier redningsmann Håkon Nordseth i Norsk Luftambulanse til VG. Lensmannen sier de ikke har noen informasjon om hvorvidt de savnede mennene har gravd seg ned i snøen, eller om de er blitt tatt av snøskred. - Det har gått et stort skred i området hvor vi har oppfanget signaler. Om signalene kommer fra selve skredet eller på utsiden vet vi ikke, sier lensmann Arnfinn Fuglevåg til VG. Ifølge redningsleder Andreas Bull ved Hovedredningssentralen i Sør-Norge er skredfaren svært stor, og gjør det umulig for bakkemannskaper å gjennomføre søk. - De har observert flere skred som har gått og som går mens de ser på, sa Bull til VG like før klokken 14. Bakgrunn fra Forsvaret Mannskaper fra Romsdal Fjellredningsgruppe har deltatt i søket, og også Sivilforsvaret og Norsk Folkehjelp har sendt ressurser til området. I tillegg bidrar Norske Redningshunder med lavinehunder. - Vi har fått opplysninger om at samtlige skal ha bakgrunn fra Forsvaret og at de er spesielt fjellvante, sa operasjonsleder Kjell Biesmans i Nordmøre og Romsdal politidistrikt til VG mandag ettermiddag. De savnede mennene er alle i slutten av 20-årene og begynnelsen av 30-årene. De var på fjelltur ved den 1552 meter høye fjelltoppen Litlskjorta da de ble meldt savnet mandag ettermiddag. De fire mennene skal ha befunnet seg i et veldig bratt og ulendt terreng. Da hadde to andre fra gruppen tatt seg ned igjen, mens de fire skulle gå videre til Frusalhalsen. De fire mennene skulle møte turkameratene på Brandstad på 200 meters høyde klokka 15 mandag ettermiddag, men dukket aldri opp. Politiet ble varslet klokka 17 mandag. Pårørendesenter Sunndal kommune og politiet har i samarbeid opprettet et pårørendesenter på Phillipshaugen i Øksendal, skriver Adresseavisen. Stig Lyngstad i Nordmøre og Romsdal politidistrikt opplyser ifølge NTB at rundt ti pårørende har valgt å oppsøke pårørendesenteret i løpet av dagen. - De pårørende som er her, blir ivaretatt og får all den informasjonen politiet har på nåværende tidspunkt, sier Lyngstad, ifølge NTB.
Søket etter de fire mennene i Sunndalsfjella er innstilt. Værforholdene og skredfaren er for ekstrem til at redningsmannskaper og helikopter kan gå inn i området.